ໃນຕອນຕ່ຳວັນທີ 24 ເມສາ 2021, ທ່ານ ຟ້າມມີງຈິງ ນາຍົກລັດຖະມົນຕີ ຫວຽດນາມ ແລະ ຄະນະຜູ້ແທນຂັ້ນສູງ ຫວຽດນາມ ໄດ້ກັບມາ ຮ່າໂນ້ຍ, ສິ້ນສຸດການປະຕິບັດງານເຂົ້າຮ່ວມກອງປະຊຸມການນຳ ອາຊຽນ ຢູ່ ຈາກາກຕາ, ອິນໂດເນເຊຍ.
ທີ່ກອງປະຊຸມ, ທ່ານ ຟ້າມມີງຈິງ ນາຍົກລັດຖະມົນຕີ ຫວຽດນາມ ແລະ ບັນດາຜູ້ນຳອາຊຽນ ໄດ້ສຸມໃສ່ປຶກສາຫາລືແລກປ່ຽນ ສາມ ເນື້ອໃນຕົ້ນຕໍ ແມ່ນຮ່ວມມືກໍ່ສ້າງປະຊາຄົມ ອາຊຽນ, ການພົວພັນຕ່າງປະເທດຂອງ ອາຊຽນ ແລະ ບັນດາບັນຫາພາກພື້ນ, ສາກົນພວມໄດ້ຮັບຄວາມສົນໃຈ. ໂດຍຮັບຮູ້ເຖິງຄວາມສຳຄັນຂອງການພົວພັນອາຊຽນ ກັບບັນດາຄູ່ຮ່ວມມື, ບັນດາການນຳໄດ້ສະແດງການສະໜັບສະໜູນຢ່າງຕັ້ງໜ້າຕໍ່ຂໍ້ສະເໜີເພີ່ມທະວີການພົວພັນກັບອາຊຽນຂອງບັນດາຄູ່ຮ່ວມມືຈີນ, ອົດສະຕາລີ, ອາເມລິກາ ແລະອັງກິດ.
ກ່ຽວກັບບັນຫາສາກົນ ແລະພາກພື້ນ, ບັນດາການນຳສຸມໃສ່ແລກປ່ຽນກ່ຽວກັບສະຖານະການຂອງມຽນມາ. ການນຳບັນດາປະເທດອາຊຽນລ້ວນແຕ່ສະແດງຄວາມວິຕົກກັງວົນ, ບັນດາການນໍາເຫັນດີເປັນເອກະພາບວ່າອາຊຽນຄວນເສີມຂະຫຍາຍບົດບາດ ແລະໝູນໃຊ້ບັນດາກົນໄກທີ່ມີຢູ່ແລ້ວ ເພື່ອໜູນຊ່ວຍມຽນມາ, ບົນຈິດໃຈສາມັກຄີຂອງອາຊຽນ. ແບ່ງປັນຄໍາເຫັນປະກອບຂອງບັນດາການນຳອາຊຽນກ່ຽວກັບສະພາບການຢູ່ມຽນມາ ແລະບົດບາດຂອງອາຊຽນ, ທ່ານ ຟ້າມມີງຈິງ ນາຍົກລັດຖະມົນຕີ ຫວຽດນາມ ຢືນຢັນວ່າ ໃນຖານະຕຳແໜ່ງເປັນກໍາມະການບໍ່ຖາວອນ ແລະປະຈຸບັນພວມແມ່ນປະທານສະພາຄວາມໝັ້ນຄົງໃນເດືອນເມສາ 2021, ຫວຽດນາມ ໄດ້ມານະພະຍາຍາມສ້າງເງື່ອນໄຂສະດວກໃຫ້ແກ່ການຊອກຫາມາດຕະການແກ້ໄຂທີ່ເໝາະສົມກັບສະຖານະການຢູ່ມຽນມາ. ທ່ານ ຟ້າມມີງຈິງ ສະເໜີໃຫ້ບັນດາປະເທດອາຊຽນ ສົມທົບກັນຢ່າງແໜ້ນແຟ້ນຢູ່ບັນດາເວທີປາໄສຂອງສະຫະປະຊາຊາດ, ພ້ອມກັບຫວຽດນາມ ຂົນຂວາຍບັນດາຄູ່ຮ່ວມມືສະໜັບສະໜູນ ແລະໜູນຊ່ວຍຄວາມມານະພະຍາຍາມຂອງອາຊຽນ ໃນການສໍາພັດ ແລະຊອກຫາມາດຕະການແກ້ໄຂທີ່ເໝາະສົມໃຫ້ມຽນມາ.
ເນື່ອງໃນໂອກາດນີ້, ທ່ານນາຍົກລັດຖະມົນຕີ ຫວຽດນາມ ຟ້າມມີງຈິງ ໄດ້ພົບປະກັບກະສັດ ບຣູໄນ, ປະທານ ອາຊຽນ 2021; ປະທານາທິບໍດີ ອິນໂດເນເຊຍ, ນາຍົ ກລັດຖະມົນຕີ ກຳປູເຈຍ, ນາຍົກລັດຖະມົນຕີ ສິງກະໂປ, ນາຍົກລັດຖະມົນຕີ ມາເລເຊຍ ແລະ ເລຂາທິການໃຫຍ່ ອາຊຽນ.
ໄຊພອນ